CELEX: 62015CN0599
Language: da
Date: 2015-11-16 00:00:00
Title: Sag C-599/15 P: Appel iværksat den 16. november 2015 af Rumænien til prøvelse af kendelse afsagt af Retten (Tredje Afdeling) den 14. september 2015 i sag T-784/14, Kommissionen mod Rumænien

1.2.2016   
            
            
               DA
            
            
               Den Europæiske Unions Tidende
            
            
               C 38/33
            
         Appel iværksat den 16. november 2015 af Rumænien til prøvelse af kendelse afsagt af Retten (Tredje Afdeling) den 14. september 2015 i sag T-784/14, Kommissionen mod Rumænien
   (Sag C-599/15 P)
   (2016/C 038/46)
   Processprog: rumænsk
   
      Parter
   
   
      Appellant: Rumænien (ved R.-H. Radu, A. Buzoianu, E. Gane og M. Chicu, som befuldmægtigede)
   
      Den anden part i appelsagen: Europa-Kommissionen
   
      Appellanten har nedlagt følgende påstande
   
   
               —
            
            
               I. Appellen antages til realitetsbehandling, Rettens kendelse i sag T-784/14 ophæves i sin helhed, og der træffes på ny afgørelse i sag T-784/14, idet der gives medhold i annullationssøgsmålet, og skrivelse BUDG/B3/MV D (2014) 3079038 af 19. september 2014 annulleres,
               eller
               subsidiært antages appellen til realitetsbehandling, Rettens kendelse i sag T-784/14 ophæves i sin helhed, sag T-784/14 hjemvises til Den Europæiske Unions Ret, i den nye sag gives der medhold i annullationssøgsmålet og skrivelse BUDG/B3/MV D (2014) 3079038 af 19. september 2014 annulleres.
            
         
               —
            
            
               II. Europa-Kommissionen tilpligtes at betale sagens omkostninger.
            
         
      Anbringender og væsentligste argumenter
   
   
               1.
            
            
               
                  Første anbringende — proceduren for Den Europæiske Unions Ret har været behæftet med processuelle mangler, der skader den rumænske stats interesser
               
               Rumænien har gjort gældende, at kendelsen blev afsagt i strid med artikel 130, stk. 7, sammenholdt med artikel 130, stk. 8, i Rettens procesreglement.
               Retten undersøgte ikke og begrundede ikke i tilstrækkelig grad spørgsmålet om, hvorvidt det var nødvendigt at behandle formalitetsindsigelsen i forbindelse med efterprøvelsen af sagens realitet.
               Idet Retten fastslog, at der ikke forelå noget grundlag for at foretage en samlet efterprøvelse af formalitetsindsigelsen og sagens realitet, fastsatte den en retlig betalingsforpligtelse for Rumænien inden for rammerne af afgørelse 2007/436/EF, Euratom (1) og forordning nr. 1150/2000 (2), idet den anførte, at den rumænske stat i henhold til disse bestemmelser er forpligtet til at acceptere og betale et beløb på 14 883,79 EUR i traditionelle egne indtægter.
               Retten traf på grundlag af en analyse af betalingsforpligtelsens karakter og grundlaget herfor afgørelsen om sagens realitet, og handlede dermed i strid med dens beslutning om udelukkende at træffe afgørelse vedrørende formalitetsindsigelsen.
            
         
               2.
            
            
               
                  Andet anbringende — Den Europæiske Unions Rets tilsidesættelse af EU-retten
               
               Rumænien har gjort gældende, at Den Europæiske Unions Ret fejlagtigt har kvalificeret karakteren af de forpligtelser, der blev tillagt Rumænien ved skrivelse BUDG/B3/MV D (2014) 3079038 af 19. september 2014, og den har derved begået en retlig fejl, der påvirkede analysen af dens afgørelse vedrørende (i) vurderingen af Kommissionens kompetence og (ii) karakteren af den anfægtede skrivelse.
               Subsidiært har Rumænien gjort gældende, at Den Europæiske Unions Ret har tilsidesat EU-retten og Domstolens retspraksis, idet den fastslog, at det påhviler medlemsstaterne selv at vurdere, om der foreligger et tab af traditionelle egne indtægter og en forpligtelse til at indbetale sådanne indtægter.
               Rumænien har desuden anfægtet anvendeligheden af det foreløbige betalingssystem på den i sagen foreliggende situation og dermed Rettens bemærkninger i denne henseende.
            
         
      (1)  Rådets afgørelse af 7.6.2007 om ordningen for De Europæiske Fællesskabers egne indtægter (EUT L 163, s. 17).
   
      (2)  Rådets forordning (EF, Euratom) nr. 1150/2000 af 22.5.2000 om gennemførelse af afgørelse 94/728/EF, Euratom om ordningen for Fællesskabernes egne indtægter (EFT L 130, s. 1).